b'\n_START_ARTICLE_\nGianluca Pagliuca\n_START_SECTION_\nKlupska karijera\n_START_PARAGRAPH_\nPagliuca je nogometnu karijeru zapo\xc4\x8deo u juniorima Bologne dok je kao senior debitirao u Sampdoriji. S klubom je u sezoni 1990./91. bio talijanski prvak dok je sljede\xc4\x87e sezone branio u finalu Kupa prvaka kojeg je osvojila katalonska Barcelona._NEWLINE_Zbog dobrih obrana na Svjetskom prvenstvu 1994., Pagliucu kupuje milanski Inter za tada rekordnih sedam milijuna GBP. U novom klubu je branio sljede\xc4\x87ih pet sezona te je s njime nastupio u dva uzastopna finala Kupa UEFA. U prvom finalu bio je bolji njema\xc4\x8dki Schalke 04 dok je u drugom finalu igranom na pari\xc5\xa1kom Parku prin\xc4\x8deva, Inter pobijedio rimski Lazio golovima Iv\xc3\xa1na Zamorana, Javiera Zanettija i Ronalda. U tom finalu, Pagliuca je ujedno bio i kapetan milanske mom\xc4\x8dadi. Pagliuca je Inter napustio 1999. godine nakon \xc5\xa1to je novi trener Marcello Lippi sa sobom doveo vratara Peruzzija._NEWLINE_Poslije toga vratar se vra\xc4\x87a ku\xc4\x87i gdje potpisuje za Bolognu a u klubu je ostao i nakon \xc5\xa1to je mom\xc4\x8dad u sezoni 2004./05. ispala u ni\xc5\xbei rang._NEWLINE_17. rujna 2006. Pagliuca je na utakmici protiv Messine postigao rekord kao vratar s najvi\xc5\xa1e nastupa u Serie A, prestigav\xc5\xa1i tako legendarnog Dinu Zoffa._NEWLINE_Do kraja karijere, Gianluca Pagliuca je jednu sezonu branio za Ascoli nakon \xc4\x8dega je objavio kraj nogometne karijere. Nakon toga zaposlio se kao sportski komentator na talijanskim televizijskim kanalima Sky i Mediaset Premium te bolonjskom radio kanalu Radio Futurshow Station.\n_START_SECTION_\nReprezentativna karijera\n_START_PARAGRAPH_\nVratar je s Italijom nastupio na tri uzastopna svjetska prvenstva: 1990. u Italiji, 1994. u SAD-u i 1998. u Francuskoj. Tijekom Svjetskog prvenstva u Italiji, Pagliuca je bio rezervni vratar a na sljede\xc4\x87a dva prvi izbor Azzura._NEWLINE_Na Svjetskom prvenstvu u SAD-u je zbog crvenog kartona protiv Norve\xc5\xa1ke u skupini, postao prvi isklju\xc4\x8deni golman na Mundijalu. Na istom turniru Italija je stigla do finala protiv Brazila. Nakon regularnih 0:0, pitanje pobjednika se odlu\xc4\x8divalo na jedanaesterce, te su se uspje\xc5\xa1nijim pokazale Carioce s 3:2. Tako\xc4\x91er, Gianluca je postao prvi vratar u povijesti finala Svjetskih prvenstava koji je uspio obraniti kazneni udarac, i to M\xc3\xa1rciju Santosu._NEWLINE_Nakon \xc5\xa1to je Angelo Peruzzi ozlijedio ruku, Pagliuca je ponovo postao prvi vratar reprezentacije na Svjetskom prvenstvu 1998. u Francuskoj. Ondje je Italija stigla do \xc4\x8detvrtfinala gdje je ponovo pora\xc5\xbeena na jedanaesterce, ovaj puta od doma\xc4\x87ina Tricolora koji su kasnije postali svjetski prvaci. To je ujedno bila i posljednja reprezentativna utakmica za Gianlucu Pagliucu.'